Trine Dyrholm | lex.dk – Den Store Danske
Trine Dyrholm. Foto fra 2010.
Trine Dyrholm, f. 15.4.1972, dansk skuespiller og sanger. Trine Dyrholm fik sit gennembrud som sanger i gruppen Trine & Moonlighters og blev nummer tre i det danske Melodi Grand Prix i 1987 med sangen Danse i måneskin. Siden udgav hun et par lp'er.
I 1995 spillede hun i Grønnegårds Teatrets En skærsommernatsdrøm, men ellers har hun mest virket i et moderne repertoire som Torben Toben (2000) på Dr. Dantes Aveny. Med en voksende indre styrke og vrede i Himmelstormerne (Østre Gasværk, 1999) nåede hun frem til gennembruddet som karakterskuespiller i Sarah Kanes4:48 Psykose (Edison, 2002, Reumert i kategorien årets kvindelige hovedrolle, 2002).
Siden har Trine Dyrholm med overbevisning spillet et stort og varieret repertoire, bl.a. Howard BarkersStalingrad i Holland Houses musikalske udgave på Det Kongelige Teater (2002), Gorkijs Sommergæster (Betty Nansen Teatret, 2004), Christopher Hamptons Farlige forbindelser (Østre Gasværk, 2005) og med vid, sødme og stor musikalitet i Martin Tulinius' K.R.O.P. (Bellevue Teatret, 2006).
Af hendes medvirken i film kan nævnes Springflod (1990, Bodil i kategorien bedste kvindelige hovedrolle, 1991), Festen (1998), I Kina spiser de hunde (1999), den eksperimentelle P.O.V. (2002), Forbrydelser (2004, Bodil i kategorien bedste kvindelige birolle, 2005), Fluerne på væggen (2005, Bodil i kategorien bedste kvindelige hovedrolle, 2006), En Soap (2006, Bodil i kategorien bedste kvindelige hovedrolle, 2007, Robert i kategorien årets kvindelige hovedrolle, 2007), Lille soldat (2008), En kongelig affære (2012, Robert i kategorien årets kvindelige birolle, 2013) og Lang historie kort (2015, Robert i kategorien årets kvindelige birolle, 2016).
Trine Dyrholm har vakt international opmærksomhed i Susanne Bier-filmene Hævnen (2010, Bodil i kategorien bedste kvindelige hovedrolle, 2011, Robert i kategorien årets kvindelige hovedrolle, 2011) og Den skaldede frisør (2012, Robert i kategorien årets kvindelige hovedrolle, 2013). Ved Berlinalen i Berlin i 2016 modtog Trine Dyrholm en Sølvbjørn i kategorien bedste kvindelige hovedrolle for sin rolle i Thomas Vinterbergs Kollektivet (2016). For samme film modtog hun i 2017 både en Robert og en Bodil i kategorien årets kvindelige hovedrolle.
I tv har hun spillet titelrollen i tv-filmen Cecilia (1991) og medvirket i serierne Taxa (DR1, 1997-99), Arvingerne (DR1, 2014, Robert i kategorien årets kvindelige hovedrolle i en tv-serie, 2015) samt Arvingerne II (DR1, 2015, Robert i kategorien årets kvindelige hovedrolle i en tv-serie, 2016).
Vil du citere denne artikel? Kopier denne tekst og indsæt den i din litteraturliste: Lense-Møller, Bjørn: Trine Dyrholm i Den Store Danske på lex.dk. Hentet fra https://denstoredanske.lex.dk/Trine_Dyrholm
hjerneødem: opdateret af Marie Bilde (lex.dk) for 8 minutter siden
Bruce Lee: opdateret af Marie Bilde (lex.dk) for 9 minutter siden
Bruce Lee: opdateret af Marie Bilde (lex.dk) for 15 minutter siden
Lil Nas X: opdateret af Marie Bilde (lex.dk) for 20 minutter siden